Lene Espersen (KF), 2008-04-10:
Jeg vil gerne indlede med at takke for de meget positive tilkendegivelser, der er kommet i forbindelse med behandlingen af lovforslaget, og også for de måske lidt ufrivilligt morsomme bemærkninger, der er faldet undervejs.
Jeg tror bestemt, at det er helt korrekt, som hr. Tom Behnke også gav udtryk for, at især for mange af det mandlige køn er alt det, der har noget med knallerter at gøre, noget, der er forbundet med ens ungdom og den kådhed, der var på det tidspunkt.
Derfor er der nok mange, der trækker lidt på smilebåndet, når vi nu kommer og skærper reglerne, herunder ikke mindst reglerne for knallerter, der er konstruktivt ændret.
Der er nogen, der synes, at det udtryk i sig selv er meget morsomt, fordi alle andre bruger udtryk som udboret og meget andet.
Det korte af det lange er, at den alvorlige baggrund for, at det her lovforslag bliver fremsat, er, at vi desværre kan se i statistikken, at der er en opadgående tendens til, at folk bliver slået ihjel i trafikken, når de sidder på en knallert.
Vi må også erkende, at første gang, man som ungt menneske bliver sådan en rigtig aktiv deltager i trafikken, er, når man erhverver sig en knallert og begynder at køre rundt.
Det er her, de unge for alvor begynder at gøre sig bekendte med færdselsregler og meget andet.
Derfor er det selvfølgelig også meget uheldigt, at der har været en stor tendens til at ændre knallerterne, så de kører alt for hurtigt og så hurtigt, at knallerten faktisk ikke er indrettet til at kunne bremse hurtigt nok, lyse langt nok frem og meget andet til at kunne forhindre, at uheld og ulykker sker.
Derfor er det simpelt hen nødvendigt, at vi strammer op på reglerne, så der bliver bedre mulighed for at komme efter de personer, der ikke overholder gældende lov.
Næsten alle ordførerne har været inde på lovforslagets mange elementer, så jeg vil ikke trætte Folketinget med at gennemgå dem endnu en gang, men blot sige både til hr. Simon Emil Ammitzbøll og hr. Per Clausen, som havde spørgsmål til dele af lovforslaget, at jeg synes, at vi må tage de spørgsmål under udvalgsbehandlingen.
Jeg vil dog sige til fru Pia Olsen Dyhr, at det er fuldstændig korrekt, at der nogle steder i landet - nogle steder måske mere udtalt end andre steder - er et billede af, at mange ældre mænd, der ikke længere har et kørekort, fordi de har fået frataget det på grund af spirituskørsel, i stedet for erhverver sig en knallert.
Det er i sig selv en udfordring, at der er en gruppe, som har et mindre eller større spiritusproblem, som i stedet for at sidde i en bil sidder på en knallert.
Jeg vil gerne være med til under udvalgsbehandlingen at se på, om der er mere, som vi i forbindelse med det her lovforslag kan gøre her.
Men jeg vil sige, at jeg er meget glad for, at Folketingets partier, bl.a. i forbindelse med satspuljeaftalerne, har fået afsat penge til alkoholafvænningskurser, for det er et samfundsproblem, vi står over for, hvor jeg tror, at vi bedst løser det ved at sørge for, at der er de behandlingstilbud, der skal til, så vi undgår, at der er så mange mennesker, der færdes i trafikken i stærk alkoholpåvirket tilstand.
Det synes jeg at vi skal tage under udvalgsbehandlingen og se på, om der i forbindelse med det her lovforslag er mere, der kan gøres.
Jeg vil gerne takke for de positive tilkendegivelser og ser frem til udvalgsbehandlingen.